Республика Адыгея - ШышъхьэIум и 1-р – зи Хэкужъ къэзыгъэзэжьыгъэм и Маф\nШышъхьэIум и 1-р – зи Хэкужъ къэзыгъэзэжьыгъэм и Маф\nМэфэкI шIагъомкIэ — зи Хэкужъ къэзыгъэзэжьыгъэм и МафэкIэ тышъуфэгушIо!\nЗао зыщыкIощтыгъэ автоном краеу Косовэ щыщ адыгэхэр Адыгеим къызащэжьыгъэхэр непэ илъэс 20 мэхъу.\nТилъэпкъэгъухэр заом ихьазабхэм зэращаухъумагъэхэм имызакъоу, зэрэдунаеу джащыгъум нафэ къыфэхъугъагъ илъэпкъэгъухэр тарихъ чIыгужъым къэщэжьыгъэнхэм Адыгеир ишъыпкъэу зэрэпылъыгъэр, лъэпкъхэм яфедэхэм якъэухъумэн Урысыер зэрэфэхьазырыгъэр.\nЗаом ыпкъ къикIыкIэ Сирийскэ Араб Республикэм зышъхьэ къизыхыжьын фаеу хъугъэ адыгэхэми ятарихъ чIыгужъ дахэу къащыпэгъокIыгъэх, IэпыIэгъуи щарагъэгъотыгъ. Ащыщыбэхэр Адыгеим къинагъэу щэпсэух, Iоф щашIэ, ащ хэхъоныгъэ егъэшIыгъэным яIахь хашIыхьэ.\nЧIыгужъым къэзыгъэзэжьыхэрэм IэпыIэгъурэ социальнэ гарантиехэмрэ ягъэгъотыгъэнхэм, щыIэкIакIэм ахэр хэгъэгъозэгъэнхэм, IэкIыб къэралхэм ащыпсэурэ тилъэпкъэгъухэм зэпхыныгъэу адытиIэр гъэпытэгъэным непи республикэ Iэшъхьэтетхэм лъэшэу анаIэ тырагъэты. А пстэур лъэпкъым икъызэтегъэнэжьын, адыгэхэр зыщыпсэурэ хэгъэгухэм адытиIэ зэпхыныгъэхэр нахь пытэ хъунхэм афэIорышIэ. ТапэкIи ащ фэдэ Iофхэр лъыдгъэкIотэщтых.\nТичIыпIэгъу лъапIэхэр, насып, щыIэкIэ-псэукIэ дэгъу шъуиIэнэу, мамыр огур ренэу шъуашъхьагъ итынэу, мафэ къэс къэбарышIу нэмыкI зэхэшъумыхынэу, Адыгеими, Урысыеми апае IофышIоу ешъухьыжьэхэрэм гъэхъагъэхэр ащышъушIынэу тыгу къыддеIэу тышъуфэлъаIо!